**Ker smo ljudje**

Scenarij slovesnosti na predvečer nacionalnega dneva spomina na žrtve komunističnega nasilja

Prizorišče: Trg republike

Na trgu v kvadratu postavljenih 50 prižganih sveč. Ob svečah se postavijo: nosilci farnih križev, predstavnik Romov in vseposvojitelji.

Mikrofon – osvetljen na stopnicah med spomenikom revolucije in Kardeljevim spomenikom. Zbiranje nosilcev križev in vseposvojiteljev se prične ob 20.30. Tiho predvajamo odlomke iz Mozartovega requiema Recordare, Confutatis Lacrimosa

Nekaj minut tišine

**PROGRAM**

**1.** Tišino prekine skupno petje himne, 1 kitica - Žive naj vsi narodi/ intonira **Marcos Fink)**

**2**. Zakaj smo se zbrali (nekaj uvodnih besed – **Vlasta Doležal Rus**)

**3. Jože Kurinčič:** Povabilo k zbranosti in molitvi očenaša.

Dragi vsi zbrani! Zbrali smo se na simbolnem kraju, v središču središča slovenke države, na Trgu republike. Na trgu, ki je *res publika, stvar, last* vseh nas, vseh državljanov. Tu bi radi s spoštljivim spominom v narodno občestvo vrnili žrtve neke ideologije: ljudi, ki so bili izločeni ne samo fizično, ampak tudi tako, da zanje ni ne groba ne spomina.

Na tem trgu, tu za mano, sedaj kraljuje spomenik, ki predstavlja neko ideologijo, ki smo se ji že več kot pred 30 leti odpovedali. Spomenik je čudaški relikt nekih minulih časov. Ta soha je spomenik molohu, ki mu je bilo žrtvovano na tisoče življenj in še sedaj razdvaja slovenski narod. Spomenik predstavlja nekakšnega ptiča z enim pokončnim krilom s stegnjenimi rokami, stisnjenimi v pest. Je podoba bitja, ki hoče vzleteti, a ne more. Ne more vzleteti zato, ker nima dveh enakih kril in ker ga teža bronaste mase pritiska k tlom, pa tudi zaradi stisnjenih pesti, podobe upora in sovraštva.

Naša govorica pa ni govorica stisnjenih pesti, ampak govorica odprtih rok. Odprtih proti nebu in drug k drugemu, v zavesti, da smo vsi otroci istega očeta. Prepričan sem, da nam taka drža dá krila za vzpon, za novo rast.

V spominu na vse žrtve krvave morije med vojno, na žrtve obračuna tik po vojni, na v montiranih procesih obsojene na smrt in dolgoletno ječo, na njihovo zapuščenost in izločenost iz družbe, na vse drugorazredne in zapostavljene pošljimo k njim svojo dobro misel in zmolimo molitev, ki so jo znale in molile tudi žrtve in izraža držo odprtih rok.

 V občutju empatije, usmiljenja drug do drugega in z drugim skupaj zmolimo OČE NAŠ.

**Pol minute Mozart: Lacrimosa – Ravnohrib stopi k mikrofonu, glasba utihne**

**9.** Recitacija: Brane Senegačnik Vigilija – **Pavle Ravnohrib**

**Brane Senegačnik, Vigilija**

Ni dovolj molčati.

Pregloboko so pokopane zvezde.

Prevečkrat so bile ustreljene duše.

Treba je dihati molk,

če hočemo sploh še dihati.

Naše besede,

naša telesa,

naše misli

naj ga dihajo

v dolgi noči resnice.

Stopimo v pokrajine molka:

naj strašne barve njegovega neba

podaljšajo naše slutnje

do tja, kamor same zmorejo.

Da se ne izgubimo.

Odtisnimo v molk

obraze umrlih.

Da jih ne pozabimo.

Da bo od njihovih potez

vse polno pomena.

Vsaka nema ura

naj sveti

z njihovim plamenom.

Oblikujmo iz molka posode:

za prepovedane solze in notranji jok.

Vsak po meri svojega življenja.

Dajmo iz njih drug drugemu piti smisel

v dolgi noči resnice.

Zgradimo iz molka

hiše in mesto.

Da bodo v njem prebivale tudi sence.

Da bodo besede v njem varovale svet.

Oblikujmo svoj molk.

Dihajmo ga.

Glejmo se v njem.

Dajmo ga drug drugemu.

Da ga bomo imeli v izobilju.

Opne naših besed,

opne naših teles,

opne naših misli

naj utripljejo

v njem.

Da nam spet zraste srce.

Da bomo, kar smo.

Da se ne izgubimo,

ko brodimo

vsak zase

skozi leta

po dolgi noči resnice.

**5.** Pesem: Mati svetih bolečin, Lovro Hafner, zapoje **Marcos Fink**

**6.** Zvočni posnetek govornika-gosta iz Madagaskarja – **Pedra Opeke**

**7**. **7** . **Romana Bider:** **Vabilo vseposvojiteljem**

Misijonar pater Pedro Opeka zdajle na daljnem Madagaskarju z molitvijo spremlja našo spominsko slovesnost. Mi pa počastimo spomin na njegovo staro mamo, strica in 22-letno teto, ki ležijo v jamah v okolici Brnice blizu Hrastnika. Njihova imena so zapisana na farni plošči Topol v župniji Begunje pri Cerknici.

Njim in vsem na tisoče pobitim po slovenski zemlji bomo sedaj prižgali sveče v spomin in ji postavili k farnim križem, ki so tukaj. V slovenskih cerkvah stoji 167 farnih križev, posvečenim 14.196 mrtvim, seznam je nedokončan.

V pobudi Vseposvojitev si varuhi spomina na žrtve vojnega in povojnega zla prizadevamo, da neizmerno trpljenje, ki so ga prestajali naši predniki, ne bi bilo pozabljeno in omalovaževano. Zanje pripravljamo prostor v srcih in jih ohranjamo v zvestih spominih. V tem, kar se jim je strašnega zgodilo, skušamo najti nov smisel. Trudimo se, da bi iz narodove tragedije nastalo kaj dobrega. Mnogi so umirali mučeniške smrti in kristjani v njih vidimo svetnike. Prosimo jih za ozdravljenje narodove duše in za obnovo našega svetega notranjega bistva. Spomin nanje častimo tako, da sami živimo polnejša življenja. Kar varuhi spomina srčnega naredimo skupaj, nas z vso ljubeznijo zdravi. Naš zelo osebni odgovor na trpljenje vodi stara modrost, ki pravi:

»Stori vse dobro, kar lahko,

z vsem, s čimer lahko,

na vse načine, kot lahko,

povsod, kjer lahko,

vsakokrat, ko lahko,

vsem ljudem, ki jim lahko,

vse dokler lahko.«

Varuhe spomina vabim k prižiganju sveč.

Moja posvojenka je Petronela Lichtenberg, ena od štirih kruto pobitih članov družine Lichtenberg iz Bevk. Umrla je dan pred binkoštmi leta 1942, stara 24 let.

**8. Vlasta:** In zakaj se prav v maju, na današnji in jutrijšni dan spominjamo žrtev komunističnega nasilja? Najprej zato, ker se je prav maja in junija 1945 dogodil nad Slovenci najhujši zločin v slovenski zgodovini in tudi zato, ker je se je zaslepljena ideologija prav na današnji dan znesla nad skupino Romov v Iški. O tem dogodku imamo pričevanje iz prve roke.

Komandant Šercerjeve brigade Tone Vidmar - Luka je v svoj dnevnik zapisal: »16. V. 42: »Prva četa likvidirala dvainštiridesetčlansko cigansko vohunsko bando.«Spomnimo se nanje, ki prav tako kot mnogi pobiti Slovenci čakajo na to, da se jim kot ljudem izkaže čast s pietetnim pokopom.

Gospoda Harija Tahiroviča, predsednika romske skupnosti prosim, da ponese svečko v spomin svojim umrlim bratom.

 Romska himna Dželem, dželem (Hodil, hodil sem ...).

<https://www.youtube.com/watch?v=Moc4d4hR_uo>

O Romi, o romski bratje

**10.** **Jože Kurinčič:** Žrtev časa in ideologij pa so bili tudisami revolucionarji. Saj vemo, da revolucije žrejo tudi svoje otroke. V znamenje empatije do njih, ki počivajo v grobnici narodnih herojev, in kot gesto sprave tudi k njim odnesemo sveče.

Med nošnjo in polaganjem sveč **Pavle Ravnohrib** prebere imena žrtev iz brezna Pod Macesnovo gorico:

1. Alojzij Adamič, 26 let, Zadolje
2. Janez Adamič, 20 let, Mala vas
3. Jože Adamič, 32 let, Zadolje
4. Rudolf Adamič, 23 let, Hudi Konec
5. Stanislav Adamič, 31 let, Kompolje
6. Stojan Adamič, 24 let, Ljubljana
7. Štefan Adamič, 28 let, Kompolje
8. Alojzij Adler, 21 let, Grintovec
9. Jože Adler, 23 let, Grintovec
10. Ludovik Adler, 21 let, Grintovec
11. Stanko Adler, 18 let, Grintovec
12. Ivan Ahačič, 18 let, Podpeč
13. Alojz Ahlin, 29 let Dedni Dol
14. Frančišek Ahlin, 44 let, Grosuplje
15. Ivan Ahlin, 25 let, Šmarje – Sap
16. Jože Ahlin 30 let, Dedni Dol
17. Rudolf Ahlin, 22 let Dedni Dol
18. Franc Ambrož, 22 let, Leskovec
19. Ferdinand Andoljšek, 19 let, Goriča vas
20. Jože Andoljšek, 29 let, Goriča vas
21. Ludvik Andoljšek, 44 let, Breg pri Kočevju
22. Jože Andoljšek, 18 let, Kompolje
23. Jože Andoljšek, 21 let Kompolje
24. Anton Franc Andolšek, 23 let, Kompolje
25. Alojz Andrejčič, 39 let, Zloganje
26. Frančišek Androja, 22 let, Šentjernej
27. Jožef Arhnauer, 22 let, Podgora
28. Leopold Arkar, 46 let, Dešeča vas
29. Leopold Arkar, 22 let, Dešeča vas
30. Alojzij Arko, 25 let, Nemška vas

**11.** Zahteva: **Matija Ogrin** prebere zahtevo vladi RS, naj končno poskrbi, da bodo vse medvojne in povojne žrtve vpisane v mrliško knjigo in se za njih izda mrliške liste. Zahtevi je priloženo 14.000 imen iz farnih spominskih plošč.

 **12.** Melodija iz filma Schindlerjev seznam (igra **Drago Arko**)

**13**. Fran Milčinski: Pesem za naš temni čas in eno majhno lučko – **Pavle Ravnohrib**

F. Milčinski, *Pesem za naš temni čas in eno majhno lučko*

LJUDJE, PRIŽGIMO LUČ! Naj luč na ceste sije!

Iz oken vsake hiše

naj prek dežel in mej

srebrno cesto riše,

da bomo šli po njej.

PRIŽGIMO LUČ, LJUDJE! Naj luč na ceste sije!

LJUDJE, PRIŽGIMO LUČ! Naj luč na ceste sije!

Za otroke naše male:

ko njihov bo ta svet,

naj vrt jim bo, ne skale,

kot bil milijon je let.

PRIŽGIMO LUČ, LJUDJE! Naj luč na ceste sije!

LJUDJE, PRIŽGIMO LUČ! Naj luč na ceste sije!

Prižgimo jo vsi hkrati, po celem svetu hkrati,

da bodo – kdove od kod –

utrujeni soldati

domov spet našli pot.

PRIŽGIMO LUČ, LJUDJE! Po celem svetu hkrati!

LJUDJE, PRIŽGIMO LUČ! Po celem svetu hkrati!

Naj sveti kdo ve kam,

saj kdaj že plamen sveče

pokaže pot do sreče,

človeku, ki je sam.

PRIŽGIMO LUČ, LJUDJE! Po celem svetu hkrati!

**14**. Pesem – **Ana Dežman**: *Lastovke*

**15. Vlasta** zaključi srečanje

**16. Vsi zapojemo *Lipa zelenela je***